Diari Oficial de la Generalitat Valenciana


Sumari del DOGV 2902, del 03-01-1997 (1997/876711)

RESOLUCIÓ de 9 de desembre de 1996, del president de l'Institut de la Mitjana i Petita Indústria de la Generalitat Valenciana (IMPIVA), adscrit a la Conselleria d'Indústria i Comerç, per la qual es convoquen ajudes en l'àmbit del Programa d'Activitats de Formació per a la Indústria.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2902

Data del DOGV
:   03-01-1997

Secció del DOGV
:   ALTRES DISPOSICIONS

Número del document
:   1997/876711


Data del document
:   09-12-1996

Organisme emissor
:   Conselleria d'Indústria i Comerç

Tipus de document
:   Resolució

Correcció d'errades

RESOLUCIÓ de 9 de desembre de 1996, del president de l'Institut de la Mitjana i Petita Indústria de la Generalitat Valenciana (IMPIVA), adscrit a la Conselleria d'Indústria i Comerç, per la qual es convoquen ajudes en l'àmbit del Programa d'Activitats de Formació per a la Indústria.  
A fi de potenciar les activitats de formació ocupacional i contínua dels treballadors de la indústria valenciana, en el marc del Programa Operatiu del Fons Social Europeu 1994/1999 per a la Comunitat Valenciana i fent ús de les atribucions que em confereix l'article 9.3. de l'Ordre de 13 de gener de 1995, de la Conselleria d'Indústria i Comerç, sobre concessió d'ajudes en matèria d'Indústria i energia, resolc:  
Article 1. Objecte i àmbit  
L'objecte d'aquesta resolució és convocar i regular, de conformitat amb l'Ordre de 13 de gener de 1995, de la Conselleria d'Indústria i Comerç, la concessió d'ajudes en el marc del Programa d'Activitats de Formació per a la Indústria, d'acord amb les consignacions que per a l'IMPIVA establisca la Llei de Pressupostos de la Generalitat Valenciana per a 1997.   
Article 2. Accions susceptibles de suport  
1. Les bases del programa esmentat es troben en l'annex I d'aquesta resolució.  
2. Les ajudes previstes en aquesta resolució es materialitzaran mitjançant subvencions.  
Article 3. Beneficiaris de les ajudes  
Podran acollir-se a aquestes ajudes els projectes presentats per entitats sense fi de lucre vinculades als sectors industrials amb acreditada experiència en la formació industrial i capacitat docent per a portar terme les activitats formatives proposades.  
Article 4. Presentació de sol·licituds i termini  
1. Les sol·licituds, acompanyades de la documentació indicada en l'annex II, hauran de formalitzar-se d'acord amb els models que es facilitaran a l'IMPIVA (plaça de l'Ajuntament, 6, València), als serveis territorials d'Indústria i Energia d'Alacant (carrer Churruca, 29) i Castelló (carrer Cavallers, 8), com també a les delegacions de l'IMPIVA a Alacant (avinguda Deportista Miriam Blasco, cantonada carrer Olimpo, platja de Sant Joan) i a Castelló (avinguda del Mar, s/n). Una vegada emplenades, les sol·licituds podran presentar-se en qualsevol d'aquestes adreces, o en les formes previstes en l'article 38.4. de la Llei 30/1992, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran de presentar-se amb anterioritat a la realització del projecte, excepte aquells que promoguen entitats amb les quals l'IMPIVA subscriga convenis de col·laboració.   
3. El termini de presentació de sol·licituds començarà l'endemà de la publicació d'aquesta disposició en el Diari Oficial de la Generalitat Valenciana. Aquesta convocatòria acabarà el 31 de gener de 1997.  
4. A fi de potenciar la consecució dels objectius d'aquesta resolució, l'IMPIVA podrà traslladar les sol·licituds a uns altres programes o convocatòries d'ajudes.  
Article 5. Criteris d'avaluació de les sol·licituds  
Els criteris que amb caràcter general es tindran en compte per a l'avaluació dels projectes i que serviran de base per a l'elaboració de barems són:  
- Qualitats del projecte.  
- Viabilitat economicofinancera.  
- Característiques del sol·licitant i de l'entitat col·laboradora, si s'escau.  
- Adequació a les línies de la política industrial de la Generalitat Valenciana.  
En les bases del programa apareixen detallats els criteris indicats més amunt.   
Article 6. Resolució de la concessió d'ajudes  
1. L'IMPIVA podrà sol·licitar a l'interessat que comparega personalment o que aporte els documents o la informació que considere necessària per a l'estudi, supervisió, certificació o inspecció del projecte.  
2. Per a l'avaluació dels projectes presentats es constituiran comissions d'avaluació nomenades pel director general de l'IMPIVA que tindran com a funció principal l'aprovació de barems del programa d'acord amb els criteris de valoració establits i amb l'avaluació de les sol·licituds. Vista l'acta de la Comissió d'Avaluació, el director general de l'IMPIVA elevarà proposta al president de l'IMPIVA, el qual resoldrà l'adjudicació de les ajudes. La resolució dictada pel president posarà fi a la via administrativa.  
3. L'avaluació tecnicoeconòmica dels projectes presentats podrà ser objecte d'assessorament extern.  
4. En execució de la política industrial de la Generalitat Valenciana, l'IMPIVA es reserva el dret a subscriure convenis de col·laboració amb altres entitats o institucions al llarg de l'exercici a càrrec de la dotació pressupostària existent.  
5. El termini màxim per resoldre les sol·licituds serà de dos mesos comptadors des de l'acabament del termini de presentació d'aquestes. Si la documentació exigida en cada programa no estiguera completa, el termini es computarà a partir de l'endemà de la correcta presentació d'aquella. Transcorregut el termini sense que s'haja dictat resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Import de les ajudes. Acumulació  
L'import de l'ajuda per projecte es calcularà fixant un percentatge sobre la base incentivable composta per la suma dels costos elegibles que s'estableixen en les bases del programa.  
Article 8é. Control de les accions. Mesures de garantia i inspecció  
1. L'IMPIVA, per ell mateix o a través de l'òrgan o entitat que designe, podrà en qualsevol moment efectuar les accions de comprovació i verificació de la inversió o realització de l'actuació objecte d'ajuda que considere necessàries, sense perjudici de les que hagen portat a terme les unitats del Fons Social Europeu (FSE).  
2. Així mateix, el beneficiari estarà obligat a sotmetre's a les actuacions de control financer de la Intervenció General pel que fa a les subvencions o ajudes concedides.  
Article 9. Obligacions del beneficiari. Liquidació de les ajudes  
La comunicació de la concessió d'ajudes i la consegüent tramitació del pagament d'aquestes comportarà el compliment per part dels beneficiaris de l'obligació de justificar la realització del projecte objecte de subvenció i l'acreditació d'estar al corrent de les obligacions tributàries amb l'hisenda pública i davant la Seguretat Social. La forma de justificació i el termini s'establiran en posterior resolució.  
Article 10. Pagament avançat de les ajudes  
1. L'IMPIVA podrà avançar el pagament de l'ajuda després de la presentació prèvia per part del beneficiari d'aval bancari per la quantia avançada, constituït d'acord amb la normativa vigent, als serveis territorials de la Conselleria d'Economia i Hisenda.  
2. Els percentatges d'ajuda avançada podran ser amb caràcter general del 40%, sense perjudici de la modificació a l'alça que poguera aprovar-se per acord del Govern Valencià.  
Article 11. Incidències  
1. L'alteració d'alguna de les característiques del projecte aprovat, com també l'incompliment de condicions i terminis establits en la resolució i la no execució parcial de les despeses compromeses, podrà donar lloc a la minoració de la subvenció concedida.  
2. L'incompliment per part del beneficiari de qualsevol del requisits, les condicions i les altres circumstàncies que originaren l'atorgament de l'ajuda, la variació de la finalitat de l'actuació o la falta de justificació de la realització del projecte, originarà la incoació del corresponent expedient que podrà acabar, si s'escau, amb la revocació de la subvenció i l'obligació de reintegrar les ajudes percebudes. En la tramitació del procediment es garantirà el dret de l'interessat a l'audiència.  
3. Es delega en el director general de l'IMPIVA la resolució de les incidències que es produïsquen amb anterioritat o posterioritat a la concessió de les ajudes, com també la incoació i resolució dels expedients de revocació i la minoració per les causes legalment establides.  
Article 12. Normativa aplicable  
Les ajudes previstes en aquesta resolució es concediran en el marc del que disposen l'Ordre de 13 de gener de 1995 de la Conselleria d'Indústria i Comerç sobre concessió d'ajudes en matèria d'indústria i energia, la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, la Llei de Pressupostos de la Generalitat Valenciana per a 1997, i en la resta de la normativa que hi siga d'aplicació.  
DISPOSICIONS ADDICIONALS  
Primera  
D'acord amb el que establisca la Llei de Pressupostos de la Generalitat Valenciana per a l'exercici de 1997, es donarà publicitat a les línies de crèdit i l'import global màxim destinat per a la concessió de les ajudes previstes en aquesta resolució.  
Segona  
Les ajudes descrites tenen el finançament del Fons Social Europeu (FSE) a través del Programa Operatiu de la Comunitat Valenciana 1994-1999, com també d'altres possibles fons i seran d'aplicació les disposicions que els regulen i la normativa europea sobre ajudes d'estat.  
Tercera  
No caldrà aportar la documentació administrativa indicada en l'annex II que ja estiga en poder de l'IMPIVA per haver-se presentant en l'anterior convocatòria o en aquesta per a un altre programa -es farà constar aquest punt en la sol·licitud-, per a la qual cosa el sol·licitant haurà d'aportar un certificat on s'indique que la personalitat jurídica o el representant legal de l'empresa no han experimentat variacions.  
En els supòsits d'impossibilitat material d'obtenir un document, l'IMPIVA podrà demanar-ne al sol·licitant la presentació o, si no fóra possible, l'acreditació per uns altres mitjans del requisits als quals es refereix el document.  
DISPOSICIÓ FINAL  
Única  
S'autoritza el director general de l'IMPIVA perquè dicte les resolucions necessàries per al desenvolupament, l'eficàcia i l'execució d'aquesta resolució.  
València, 9 de desembre de 1996.- El president de l'Institut Valencià de la Mitjana i Petita Indústria de la Generalitat Valenciana: Diego Such Pérez.  
   
ANNEX I  
Programa d'Activitats de Formació per a la Indústria  
1. Objectius generals  
- Facilitar formació d'especialització professional a desocupats amb possibilitats d'inserció laboral en la indústria valenciana que hi pogueren aportar un valor afegit.  
- Facilitar formació contínua de qualificació i actualització professional a tècnics i professionals de les indústries valencianes per fer front als canvis tecnològics i econòmics en les millors condicions possibles de competitivitat.  
2. Actuacions susceptibles de suport  
1. Organització d'activitats de formació contínua (cursos de reciclatge professional -CRP-) l'objecte dels quals siga la qualificació i l'actualització professional de tècnics i professionals de les empreses industrials valencianes. Els cursos tindran una durada entre 30 i 160 hores.  
2. Organització d'activitats de formació ocupacional (mòduls ocupacionals d'especialització -MOE-) per a la inserció en la indústria valenciana d'aturats de llarga durada. Els cursos tindran una durada mínima de 100 hores.  
3. Organització d'activitats de formació ocupacional (diplomes d'especialització professional -DEP-) per a la inserció en la indústria valenciana de joves fins a 25 anys amb estudis mitjans o superiors. Els cursos hauran de tenir una durada mínima de 100 hores.  
Les activitats de formació caldrà que hagen conclòs el 30 de novembre de 1997. Excepcionalment, i després de l'autorització prèvia de l'IMPIVA, podrà prorrogar-se l'esmentat termini.  
Les activitats formatives podran desenvolupar continguts relatius a tecnologies industrials i de la informació, gestió del producte industrial, gestió de la innovació, màrqueting i comerç internacional i tècniques d'administració.  
Sols seran susceptibles de suport activitats amb un mínim de 12 alumnes i un màxim de 20. A criteri de la direcció del curs i amb l'autorització prèvia de l'IMPIVA, les entitats organitzadores podran utilitzar un màxim de 3 places addicionals per als propis empleats o alumnes d'especial interés per al sector.  
Es realitzaran també, activitats de formació ocupacional, beques d'especialització professional per a postgraduats en situació de desocupació, que seran objecte d'una convocatòria específica.  
3. Ajudes  
La totalitat del cost estimat per l'IMPIVA per a cada activitat d'acord amb el nombre d'hores i la modalitat que hi tinga. Les ajudes es materialitzaran a través de subvencions.  
4. Costos elegibles  
Fins el 100% dels costos elegibles (despeses de contractació de serveis externs, costos de recursos humans i altres despeses, exclusivament com es detallen en el Manual de justificació econòmica de les activitats formatives elaborat per l'IMPIVA a l'efecte), classificats en els següents conceptes:   
- Costos del personal docent.  
- Costos directament imputables a l'activitat formativa.  
- Costos indirectes o d'estructura.  
5. Criteris de valoració  
A. Qualitat del projecte. Adequació de les activitats proposades a les característiques delimitades en el Programa Operatiu de la Comunitat Valenciana del Fons Social Europeu, període 1994-1999, respecte a característiques i nombre d'alumnes, durada de les activitats, costos elegibles, etc. Altres aspectes que afavoriran la valoració de la sol·licitud:  
- Distribució territorial i sectorial de les ajudes.  
- Concepció i disseny de les activitats basats en la detecció de necessitats formatives en l'àmbit d'operació de l'entitat sol·licitant i en les possibilitats d'inserció o promoció professional dels alumnes que les cursen.  
- Concepció i disseny d'un programa global d'activitats amb caràcter sectorial que reculla simultàniament propostes de formació ocupacional i contínua que es complementen entre ells.  
- Elaboració de programes aplicats, eminentment pràctics i basats en objectius mensurables segons les repercussions que tinga l'activitat per a la situació laboral dels alumnes i el desenvolupament de les empreses. Es donarà prioritat a la utilització de metodologies actives que busquen la consecució d'aprenentatges per experiència, i s'incidirà especialment en l'estudi de casos extrets de la realitat, com també l'establiment de períodes de pràctiques en empreses  
- Establiment de sistemes i criteris de selecció dels alumnes, de sistemes de control d'assistència i avaluació de l'aprofitament dels alumnes durant els cursos i a l'acabament d'aquests, i de seguiment de l'alumnat amb posterioritat a l'acabament de l'activitat formativa.  
- Establiment de canals de comunicació amb empreses, mitjans de comunicació, alumnes i exalumnes, a fi de facilitar la difusió de les activitats i la inserció d'alumnes, el diàleg amb aquests durant i després de l'activitat formativa i la valoració de la repercussió de la formació en l'empresa.  
B. Viabilitat economicofinancera.  
- Percentatge de pressupost dedicat a activitats formatives sobre el pressupost total de l'entitat.  
- Cost per hora de formació proposat d'acord amb les característiques de l'activitat.  
- Distribució del pressupost de les activitats entre els diferents costos elegibles.  
C. Característiques de l'entitat proposadora. Disponibilitat d'instal·lacions i recursos propis suficients per a acreditar la capacitat docent i de gestió de la formació d'acord amb el tipus i volum d'activitats que se sol·liciten. Altres aspectes que afavoreixen la valoració de la sol·licitud:  
- Qualitat de les instal·lacions de manera que permeten realitzar l'activitat docent en òptimes condicions d'espai, visibilitat i sonoritat.  
- Quantitat i qualitat d'equips didàctics d'ajuda, audiovisuals o informàtics, per a facilitar l'activitat formativa.  
- Existència d'instal·lacions o equips per a pràctiques d'acord amb el tipus d'activitat formativa.  
- Capacitat docent de l'entitat amb la seua plantilla, d'acord amb el nombre de persones, la dedicació i la demostració de la qualitat docent.  
- Capacitat de gestió de la formació de l'entitat d'acord amb el nombre de persones dedicades a això i l'experiència acreditada d'aquestes.  
- Grau i qualitat d'execució de pressupostos assignats per a altres activitats realitzades anteriorment per la mateixa entitat.  
D. Adequació a las línies de la política industrial de la Generalitat Valenciana.  
6. Altres  
- Ajudes d'altres organismes  
Aquestes ajudes són incompatibles amb les que pogueren proporcionar altres organismes.  
- Promoció  
Les entitats beneficiàries es faran càrrec de la promoció de les activitats atenent la normativa d'imatge que determinen l'IMPIVA i el Fons Social Europeu  
- Gestió de les activitats  
Les entitats beneficiàries:  
1. S'acolliran necessàriament als formularis, procediments, models i terminis de gestió de l'activitat que l'IMPIVA disposarà i sol·licitarà per a :  
1.1 La inscripció, selecció, control d'assistència i avaluació d'alumnes.  
1.2 La comunicació de calendaris, horaris i documents de programació o execució de les activitats.  
1.3 Altres informacions referides a les activitats que pogueren derivar-se dels requeriments del Programa Operatiu de la Comunitat Valenciana del Fons Social Europeu.  
2. Assumiran la responsabilitat de l'execució i el desenvolupament de les activitats formatives, de les compres que puga realitzar i de les relacions amb el professorat i l'alumnat. Aquesta responsabilitat no es podrà delegar en cap persona o entitat aliena a la beneficiària directa de les ajudes. Es responsabilitzaran igualment de l'estricte compliment de la legislació vigent en matèria laboral, fiscal, mercantil i d'incompatibilitats al servei de l'administració pública.  
3. Sol·licitaran prèviament per escrit l'autorització de l'IMPIVA per a qualsevol modificació del projecte objecte d'ajuda.  
- Alumnat   
1. Les entitats beneficiàries disposaran d'una assegurança d'accident i responsabilitat civil per a la cobertura dels alumnes durant el curs.  
2. Les activitats formatives tindran caràcter gratuït. No obstant això, les entitats organitzadores podran sol·licitar als alumnes el pagament d'una fiança que es tornarà en acabar l'activitat, excepte en cas d'abandonament. L'entitat organitzadora haurà de comunicar a l'IMPIVA la quantia de la fiança que establisca amb anterioritat a la inscripció dels alumnes.  
3. L'assistència serà obligatòria. Les faltes d'assistència que excedisquen el 20% de la durada d'un curs podran implicar la pèrdua de la fiança per a l'alumne i la minoració de les ajudes a l'entitat.  
- Supervisió  
Les entitats beneficiàries facilitaran en tot moment la documentació i l'accés a les instal·lacions sempre que ho requerisquen els responsables de supervisió de l'IMPIVA o les unitats administradores del Fons Social Europeu.  
   
ANNEX II  
Documentació a presentar adjunta a l'imprés de sol·licitud  
1. Documentació administrativa  
Caldrà presentar original i còpia per a la compulsa en aquest Institut, o bé còpies compulsades de la següent documentació:  
1. Impost d'activitats econòmiques (IAE): alta o últim rebut  
2. Fotocòpia de la targeta d'identificació fiscal.  
3. Estatuts vigent registrats  
4. Escriptura de poder del representant legal o acta per la qual es nomena representant de l'entitat.  
Amb caràcter general, no caldrà aportar la documentació administrativa indicada en aquest annex que ja estiga en poder de l'IMPIVA per haver-se presentat en l'anterior convocatòria o en aquesta per a un altre programa -es farà constar aquest punt en la sol·licitud-, per a la qual cosa el sol·licitant haurà d'aportar un certificat on s'indique que la personalitat jurídica o el representant legal de l'entitat no han experimentat variacions.  
L'IMPIVA podrà requerir al sol·licitant l'aportació d'aquells documents o dades complementaris que considere necessaris per a la resolució de l'expedient.  
2. Documentació tècnica  
1. INAE (imprés normalitzat d'ajudes); es completaran únicament els apartats que afecten les entitats sense fi de lucre.  
2. Memòria tècnica del projecte d'acord amb el programa per al qual se sol·liciten ajudes.  
L'IMPIVA proporcionarà models o impresos d'aquesta documentació.